আর যাওয়া যায় পল্লবের কাছে। রণকপুরের পথে সায়রার কাছে জঙ্গল পাহাড় ঝর্ণা ঘেরা অরণ্যবাস রিসর্টে। পল্লব বাংলাদেশ থেকে পালিয়ে চলে আসা, পনেরো বছর আর বাড়ির সঙ্গে যোগাযোগ না রাখা, সারা ভারত ধরে নানান কাজ করে বেড়ানো এক পরিচয়পত্রহীন ক্ষ্যাপা ষাঁড়। অরণ্যবাসের ম্যানেজার। নিজের হাতে ভালবাসায় সাজিয়ে তোলা নিঃশ্চুপ পাহাড়ি রিজর্টের এক বাঙালি সেনাপতি। যে আপনার জন্য ওই ভরা জঙ্গলে কিভাবে মহুয়া জোগাড় করবে, কেউ টের পাবে না। ফাইন ডাইনিংয়ের ব্যবস্থা করবে, দুপুরের পাতে আমার পাঠানো ক্যুরিয়ারের বীজে তৈরী পুঁইশাকও খাওয়াবে। তারপর কাউকে কিছু না বলে, নিজের সদ্য ধরা পড়া ক্যান্সারের কথা পৃথিবীর কাউকে না জানিয়ে টুক করে নিজের ঘরে গিয়ে গোপনে সুইসাইড করে ফেলবে।